নেটোর সদস্যপদ কেন ইউক্রেনের কাছে বাঁচা-মরার প্রশ্ন
ইউক্রেনের মধ্যাঞ্চলের এক ঘন জঙ্গলে ইউক্রেনীয় সেনাবাহিনীর একটি আর্টিলারি ইউনিট রণাঙ্গনে যাওয়ার আগে প্রশিক্ষণ নিচ্ছে।
প্রশিক্ষণ শেষে এদের অনেকে রণাঙ্গনে ফিরে যাবে, তবে অনেকের জন্য এটাই হবে প্রথম কোন রণক্ষেত্রে যুদ্ধ করতে যাওয়া। যুদ্ধে যারা মারা গেছে বা আহত হয়েছে, সেই সব সৈনিকদের স্থান পূরণ করবে এরা।
একটি ফাঁকা জায়গায় এরা একে-ফরটি-সেভেন রাইফেল দিয়ে টার্গেট প্র্যাকটিস করছে। তবে খুব বেশি গুলি যাতে খরচ না হয়, সে ব্যাপারে তারা সতর্ক। কেবল এই প্রশিক্ষণ শিবিরে নয়, ইউক্রেনের সামরিক রসদের সরবরাহে টান পড়েছে আরও অনেক জায়গায়।
“যুদ্ধ জেতার মতো যথেষ্ট মনোবল আমাদের অবশ্যই আছে। কিন্তু দুর্ভাগ্যজনকভাবে আমাদের এখন যথেষ্ট অস্ত্রশস্ত্র নেই,” বলছেন সেনাদলের অধিনায়ক রোমান। “যথেষ্ট অস্ত্রশস্ত্র পাওয়াটা এখন আমাদের জন্য সবচেয়ে গুরুত্বপূর্ণ।”
তিনি জানালেন, যুদ্ধের মাঠেও এখন তাদেরকে সবকিছু হিসেব করে খরচ করতে হচ্ছে। “এটা তো গোপন কোন ব্যাপার নয়। শত্রুরা প্রতিদিন আমাদের বিরুদ্ধে যত গোলাবারুদ ব্যবহার করে, সেটা আমাদের তুলনায় পাঁচগুণ বেশি,” বলছেন তিনি।
মিত্রদের কাছ থেকে ইউক্রেন এই যুদ্ধে যেসব অস্ত্রশস্ত্র পায় সেগুলো তাদের জন্য খুবই গুরুত্বপূর্ণ। ভিলনিয়াসে নেটো জোটের যে সম্মেলন এখন চলছে, সেটি রোমান এবং তার মতো আরও অনেক ইউক্রেনিয়ান সৈন্যের জন্য খুবই গুরুত্বপূর্ণ এক মূহূর্ত। কারণ লড়াই চালিয়ে যেতে তাদের যা দরকার, তা নির্ভর করছে এই সম্মেলনের ওপর।
বেশ ব্যাপক একটা প্রত্যাশা আছে যে এই সম্মেলন থেকে ইউক্রেনকে আরও অস্ত্রশস্ত্রের প্রতিশ্রুতি দেয়া হবে। সেই সঙ্গে গোলা-বারুদ, সামরিক রসদ।
যুক্তরাষ্ট্র তাদের বর্তমান মওজুদ থেকে ইউক্রেনকে ক্লাস্টার বোমা দেয়ার যে সিদ্ধান্ত নিয়েছে গত সপ্তাহে, সেটির একটা উদ্দেশ্য নতুন অস্ত্রশস্ত্রের সরবরাহ না আসা পর্যন্ত মধ্যবর্তী সময়টার চাহিদা পূরণ করা।
কিন্তু ইউক্রেনের কাছে এই সম্মেলন কেবল অস্ত্রশস্ত্র আর গোলাবারুদের ব্যাপার নয়। ইউক্রেন যে এই সামরিক জোটে যোগ দিতে চাচ্ছে, সেটির ব্যাপারে সম্মেলন থেকে কী ধরণের অঙ্গীকার পাওয়া যাবে, সেটাই তাদের কাছে বেশি গুরুত্বপূর্ণ।
নেটোর দরোজায় ইউক্রেন কড়া নাড়ছে বহু বছর ধরে। তারা কেবল কিছু ইতিবাচক কথা-বার্তায় সন্তুষ্ট নয়। তাদের মধ্যে এমন একটা বোধ তৈরি হয়েছে যেন তাদের স্থায়ীভাবে ওয়েটিং রুমে বসিয়ে রাখা হয়েছে। ইউক্রেন চায় এর চেয়ে বেশি কিছু।
নেটো সামরিক চুক্তির একেবারে মূলে আছে আর্টিকেল ৫, যেটিতে বলা হয়েছে, যে কোন সদস্য দেশের ওপর আক্রমণ সব দেশের বিরুদ্ধে আক্রমণ বলে গণ্য হবে। সম্মিলিত প্রতিরক্ষার এই নীতি ইউক্রেনকে সুরক্ষা দিতে পারে। কিন্তু নেটোর প্রায় সব সদস্য দেশই একমত যে, একটি দেশ যখন আগে থেকেই যুদ্ধে জড়িয়ে গেছে, তখন তাকে নেটোর সদস্য করা কঠিন।
“আমাদের বিশ্বাস, ইউক্রেনকে নেটোতে অনেক আগেই আসলে আমন্ত্রণ জানানো উচিৎ ছিল,” বলছেন ইউক্রেনের পররাষ্ট্রমন্ত্রীর মুখপাত্র ওলেগ নিকোলেংকো।
“নেটোতে যোগদানের জন্য আমন্ত্রণ জানানোর মানে তো এই নয় যে সাথে সাথে ইউক্রেন নেটোর সদস্য হয়ে যাবে। আমরা এটা বুঝি যে, যতদিন যুদ্ধ চলছে, ততদিন ইউক্রেন নেটোতে যোগ দিতে পারবে না। আমরা তো বলছি আমাদের নেটোর সদস্য হওয়ার আমন্ত্রণ জানানো হোক, এবং কতদিনের মধ্যে এটা ঘটবে তার একটি সুস্পষ্ট সময়সীমা ঠিক করা হোক।”
বুখারেস্টে ২০০৮ সালে নেটো জোটের যে সম্মেলন হয়েছিল, তখন ইউক্রেন এবং জর্জিয়াকে বলা হয়েছিল, ভবিষ্যতে তাদের নেটো জোটের সদস্য করার কথা বিবেচনা করা হবে। কিন্তু কিভাবে এটি ঘটবে সেটি স্পষ্ট করে বলা হয়নি, এবং শীঘ্রই ঘটবে এমন কোন প্রত্যাশা কখনোই করা হয়নি।
বুখারেস্ট সম্মেলনের ঐ ঘটনা রাশিয়াকে ক্রুদ্ধ করেছিল। ইউক্রেন বা জর্জিয়ার সুরক্ষার জন্য কোন ব্যবস্থা নেটো জোট করেনি। ২০০৮ সালে রাশিয়া জর্জিয়ায় আক্রমণ চালায়। এরপর ইউক্রেনেও, প্রথমে ২০১৪ সালে, তারপর ২০২২ সালে। বুখারেস্ট সম্মেলনে যুক্তরাষ্ট্রের যারা অংশ নিয়েছিলেন, তারা এখন স্বীকার করেন নেটোর ঐ সিদ্ধান্ত ছিল ভুল।
এবার ইউক্রেন আরও সুস্পষ্ট ঘোষণা এবং দৃঢ় নিশ্চয়তা চায়। ইউক্রেনকে সদস্য করার ব্যাপারে কী ধরণের অঙ্গীকার করা হবে এবং কতদিনের মধ্যে তা ঘটবে, সেগুলোর বিরাট প্রভাব পড়বে যুদ্ধের ওপর। যেমন, অনেকে যুক্তি দিচ্ছেন, যদি বলা হয় যে যুদ্ধ শেষ হওয়ার পরই কেবল ইউক্রেনকে সদস্য করা হবে, তাহলে রাশিয়া এই পথ বন্ধ করার জন্য সেখানে দীর্ঘ সময় ধরে নিচু মাত্রার লড়াই চালিয়ে যেতে পারে।
কিন্তু নেটোর অনেক সদস্য দেশই আসলে এখনই ইউক্রেনকে কিছু দেয়ার অঙ্গীকার করার ব্যাপারে বেশ সতর্ক। তাদের আশংকা, এর ফলে রাশিয়ার সঙ্গে নেটো জোটের সত্যিকার যুদ্ধ বেধে যাওয়ার আশংকা বাড়বে।
তবে এরকম কথা-বার্তায় ইউক্রেন বেশ ক্ষুব্ধ।
“সত্যি কথা বলতে কি, অনেক দিন ধরেই নেটো জোট আসলে সময়ক্ষেপণ করে যাচ্ছে রাশিয়া তাদেরকে কিছু করতে দেবে কিনা, সেটা নিয়ে”, বলছেন ইউক্রেনের প্রেসিডেন্টের অফিসের একজন উপদেষ্টা মিখাইলো পডোলিয়াক। তার সঙ্গে কথা হচ্ছিল রাজধানীর কেন্দ্রস্থলে কড়া নিরাপত্তায় ঘেরা তার সুরক্ষিত অফিসে বসে।
“নেটোকে একেবারে খোলাখুলি কোন রাখ-ঢাক না করে বলতে হবে যে রাশিয়ার হুমকির সঙ্গে এই সদস্যপদ পাওয়ার বিষয়টি শর্তযুক্ত নয়।”
ইউক্রেনিয়ানরা মনে করে রাশিয়ার সঙ্গে যুদ্ধ থামানোর একটা পথ হচ্ছে তাদের নেটোর সদস্যপদ পাওয়া। কারণ এতে যুদ্ধ আর বাড়বে না, বরং সেটি রাশিয়াকে ঠেকাবে। তবে তারা স্বীকার করে, যেটা যুক্তরাষ্ট্রের প্রেসিডেন্ট বাইডেন সম্প্রতি বেশ স্পষ্ট করে বলেছেন, এজন্য ইউক্রেনে অনেক সংস্কার দরকার হবে। যে কোন দেশ নেটোর সদস্য হতে হলে এসব সংস্কার জরুরি।
তবে ইউক্রেনিয়ানরা যুক্তি দেখায় যে, নেটো তো গঠনই করা হয়েছিল দ্বিতীয় বিশ্বযুদ্ধের পর মস্কোকে মোকাবেলার জন্য। অথচ এখন নেটোর হয়ে ইউক্রেনকেই কার্যত রাশিয়ার বিরুদ্ধে লড়াই করতে হচ্ছে। নেটোর পূর্ব দিকের সীমান্ত এখন রক্ষা করছে কার্যত ইউক্রেন, আর সেখানে প্রতিদিন লড়াইয়ে মারা যাচ্ছে ইউক্রেনের সৈন্য এবং বেসামরিক মানুষ।
নেটো জোটের ভেতরে অনেকে মনে করেন, ইউক্রেনকে সদস্য হওয়ার আমন্ত্রণ জানানোর অনেক ঝুঁকি আছে। কিন্তু কিয়েভের অনেকের মতে, এটা ভুল। তাদের প্রশ্ন: যদি কিছু করা না হয় সেটির ঝুঁকি তাহলে কী?
তবে প্রকাশ্যে ইউক্রেনীয় কর্মকর্তারা বেশ আশাবাদী কথাবার্তাই বলে যাচ্ছেন। যদি তাদের কোন অস্পষ্ট প্রতিশ্রুতি দেয়া হয়, বা একটি ‘শিথিল নিরাপত্তার’ নিশ্চয়তা দেয়া হয়, তখন কী হবে, সেটি নিয়ে তারা কথাবার্তা বলতে চায় না। তারা এমন কিছু বলতে চায় না যাতে মনে হতে পারে ইউক্রেন অকৃতজ্ঞ। কারণ নেটো জোটের কাছ থেকে তাদের এখনো অস্ত্রশস্ত্র গোলাবারুদের সরবরাহ দরকার।
তবে ইউক্রেনকে যদি পশ্চিমা দেশগুলোর সঙ্গে ঘনিষ্ঠ জোটে না রাখা হয়, তখন দীর্ঘ মেয়াদে কী ঘটবে, সেটি নিয়ে অনেক ইউক্রেনীয় কর্মকর্তাই একান্তে তাদের দুশ্চিন্তার কথা জানালেন। তাদের মতে, মস্কো তখন এই সুযোগ কাজে লাগিয়ে বলার চেষ্টা করবে, "দেখো পশ্চিমারা কীভাবে ইউক্রেনকে পরিত্যাগ করেছে, পশ্চিমাদের বিশ্বাস করা যায় না"। একজন ঊর্ধ্বতন কর্মকর্তা আমাকে বললেন, তখন ইউক্রেনের মানুষেরও মনে হতে পারে, তাদের সঙ্গে বিশ্বাসঘাতকতা করা হয়েছে।
ইউক্রেনকে আনুষ্ঠানিকভাবে সদস্য করা না হলে পশ্চিমা দেশগুলো অস্ত্রশস্ত্র এবং গোলাবারুদের সরবরাহ কতদিন অব্যাহত রাখবে সেটাও একটা দুশ্চিন্তা। কারণ যুদ্ধে অচলাবস্থা তৈরি হওয়ায় এক্ষেত্রে পশ্চিমা দেশগুলোর মধ্যেও ক্লান্তি আসতে পারে। ভ্লাদিমির পুতিন এবং রাশিয়া হয়তোবা সেটার ওপরই ভরসা করছে।
কিয়েভে ইউক্রেনের সরকার কি এটা নিয়ে চিন্তিত?
প্রেসিডেন্টের উপদেষ্টা মিখাইলো পডোলিয়াককে যখন আমি এই প্রশ্ন করলাম, তখন তিনি বললেন, “আমার একটা পাল্টা প্রশ্ন আছে। ইউক্রেনকে সমর্থন করতে করতে ক্লান্ত বলতে আপনি কী বোঝাচ্ছেন?”
“এর মানে কিন্তু দাঁড়াবে গণতান্ত্রিক দেশগুলো জানে না কিভাবে নিজেদের রক্ষা করতে হয়। এর মানে হবে, যে কোন কর্তৃত্ববাদী রাষ্ট্র, যদি তাদের যুদ্ধ করার ক্ষমতা থাকে, তারাই সবসময় জিতবে।”

ইউক্রেনের মধ্যাঞ্চলের এক ঘন জঙ্গলে ইউক্রেনীয় সেনাবাহিনীর একটি আর্টিলারি ইউনিট রণাঙ্গনে যাওয়ার আগে প্রশিক্ষণ নিচ্ছে।